P6_TA(2007)0169

Rusija

Resolucija Evropskega parlamenta z dne 26. aprila 2007 o Rusiji

Evropski parlament,

- ob upoštevanju ciljev utrjevanja demokracije in političnih svoboščin v Ruski federaciji, kot so določeni v Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Rusko federacijo na drugi strani (PCA) [1], ki je začel veljati leta 1997 in poteče leta 2007,

- ob upoštevanju dialoga med EU in Rusijo o človekovih pravicah,

- ob upoštevanju svojih prejšnjih resolucij o Rusiji, zlasti resolucije z dne 25. oktobra 2006 o odnosih med EU in Rusijo po umoru ruske novinarke Ane Politkovske [2] in svoje resolucije z dne 13. decembra 2006 o vrhu EU-Rusija v Helsinkih dne 24. novembra 2006 [3],

- ob upoštevanju člena 115(5) svojega Poslovnika,

A. ker so se predstavniki ruske opozicije dne 14. aprila 2007 zbrali na Puškinovem trgu v Moskvi; ker je tako imenovani pohod disidentov organizirala Druga Rusija, opozicijska zveza, ki vključuje različna gibanja z različnimi političnimi ozadji,

B. ker so 2000 protestnikov le nekaj minut po začetku pohoda obkrožile varnostne sile, katerih število je bilo več kot štirikrat večje od števila protestnikov, ki so množico aktivistov hitro razgnale, pri čemer so z njo fizično obračunavale in na hitro priprle tiste, ki so poskušali prekoračiti kontrolne črte;

C. ker sta bila med priprtimi tudi vodja Združene civilne fronte, nekdanji svetovni šahovski prvak Gari Kimovič Kasparov, in Marija Gaidar, hči prvega predsednika vlade po padcu Sovjetske zveze; nekdanji predsednik vlade Mihail Mikalovič Kasjanov se je izognil priporu samo zato, ker mu je njegov telesni stražar pomagal pobegniti; ker so bili številni novinarji, vključno s poročevalcem nemške televizijske postaje ARD Stephanom Stuchlikom, ki so poskušali posneti dogodke in jih posredovati na Zahod, pretepeni in aretirani,

D. ker so še en, precej manjši, protest, ki ga je dne 15. aprila 2007 v Sankt Peterburgu organizirala ista skupina, prekinili na podoben način, čeprav je bil Gari Kimovič Kasparov priprt, še preden se je protest sploh pričel in so bili nekateri protestniki aretirani že na poti do organiziranega protesta,

E. ker je Vladimir PetrovičLukin, ruski varuh človekovih pravic, izjavil, da je po njegovem mnenju policija v obeh mestih prekoračila pooblastila in ker je Valentina Ivanovna Matvijenko, guvernerka Sankt Peterburga, odredila preiskavo o kršitvi človekovih pravic, ki se je zgodila na shodu v Sankt Peterburgu,

F. ker ruske oblasti v obdobju pred parlamentarnimi in predsedniškimi volitvami povečujejo pritisk na opozicijske skupine in nevladne organizacije, da bi se te vzdržale aktivnosti, naperjenih proti predsedniku in vladi, ter želijo preprečiti, da bi mediji poročali o takšnih aktivnostih,

G. ker je demokracija v Rusiji oslabljena, zlasti zaradi uvedbe vladnega nadzora nad vsemi večjimi televizijskimi postajami in večino radijskih postaj, širjenja samocenzure med tiskanimi mediji, novih omejitev v zvezi s pravico do organiziranja javnih protestov in slabšanja razmer za NVO,

H. ker je pravica do svobodnega združevanja osnovna sestavina demokratičnih načel in človekovih pravic, h spoštovanju katerih se je zavezala tudi Rusija, ki je svojo zavezanost večkrat ponovila; ker so ta načela in vrednote tudi osnova za strateško partnerstvo med EU in Rusijo;

I. ker se je Ruska federacija kot članica Združenih narodov, Organizacije za varnost in sodelovanje v Evropi in Sveta Evrope zavezala spoštovanju svobode govora in združevanja; ker je spoštovanje teh načel posebej pomembno zaradi prihodnjih volitev v Rusiji,

1. izrecno obsoja, da so ruske posebne policijske enote na protestih v Moskvi in Sankt Peterburgu v preveliki meri uporabile silo, ter poziva ruske oblasti, naj spoštujejo mednarodne obveznosti ter svobodo izražanja in združevanja;

2. zlasti obsoja represivne ukrepe, ki so jih varnostne sile uporabile proti novinarjem pri opravljanju njihove poklicne dolžnosti; meni, da takšen napad na medije ni sprejemljiv;

3. poziva ruske oblasti, da odredijo preiskavo o kršitvi človekovih pravic na obeh shodih ter da odkrijejo kršitelje in jih privedejo pred sodišče;

4. poziva spodnji dom ruskega parlamenta-dumo, naj ustanovi delovno skupino, ki bo raziskala, zakaj je bila proti mirnim protestnikom uporabljena sila v tako velikem obsegu;

5. poziva Komisijo in Svet, naj v stikih z rusko vlado jasno izrazita ta stališča, zlasti na naslednjem vrhu EU-Rusija, ki bo potekal dne 18. maja 2007 v Samari;

6. poziva rusko vodstvo, naj stori vse, kar je v njegovi moči, da prepreči ponovitev teh obžalovanja vrednih dogodkov, zlasti v obdobju pred naslednjimi predsedniškimi in parlamentarnimi volitvami, ter naj sodelovanje v demokratičnem procesu zagotovi vsem političnim strankam ter gibanjem; poziva osrednjo volilno komisijo ter rusko sodstvo, naj pazljivo, objektivno in nepristransko spremljajo volilno kampanjo in volilne postopke;

7. je globoko vznemirjen nad pojavljajočim se vzorcem ruske oblasti, ki proti opozicijskim aktivistom uporablja pretirano veliko silo, kar vzbuja globoko zaskrbljenost glede demokracije ter spoštovanja človekovih pravic v Ruski federaciji;

8. ponovno poziva k okrepitvi dialoga o človekovih pravicah med EU in Rusijo, da ta postane učinkovitejši in bolj usmerjen v rezultate ter obenem celovito in na vseh ravneh vključuje Evropski parlament, da se utrdi ta element v novem PCA, o katerem naj bi se kmalu začela pogajanja;

9. poudarja, da je za dosego vidnega napredka na področju demokracije v Rusiji, potrebno skupno politiko EU in dvostranske odnose držav članic z Rusijo voditi v skladu s skupno dogovorjenimi načeli in skupnimi stališči;

10. poziva ruske oblasti, naj v obdobju pred parlamentarnimi in predsedniškimi volitvami v celoti spoštujejo demokratične vrednote in načela, ki jih je določila Organizacija za varnost in sodelovanje v Evropi in Svetu Evrope; poziva Svet Evrope, naj razišče kršitve človekovih pravic na shodih v Moskvi in Sankt Peterburgu;

11. naroči svojemu predsedniku, naj to resolucijo posreduje Svetu, Komisiji, Svetu Evrope ter vladi in parlamentu Ruske federacije.

[1] UL L 327, 28.11.1997, str. 1.

[2] Sprejeta besedila, P6_TA(2006)0448.

[3] Sprejeta besedila, P6_TA(2006)0566.

--------------------------------------------------